Candace Owens

**Candace Amber Owens Farmer** (født 1989) er en amerikansk politisk kommentator og forfatter. Hun regnes som ytre høyre og er kjent for polariserende podcaster, videoer og poster på sosiale medier. Owens var kommunikasjonsdirektør for Turning Point USA fra 2017 til 2018, og ledet fra 2021 til 2024 et politisk talkshow hos medieselskapet The Daily Wire. I 2025 ble hun saksøkt av Emmanuel Macron og Brigitte Macron for å hevde at trebarnsmoren Brigitte var født som mann. Owens er gift med George Farmer og har barn med ham.

## Oppvekst og utdanning
Candace Amber Owens ble født 29. april 1989 i White Plains i New York, og vokste opp i Stamford i Connecticut. Hun opplevde i 2007 å få rasistiske og truende meldinger fra medelever, og hun mistet flere uker med skolegang. Hennes familie inngikk et forlik med skolekretsen, som betalte  dollar i erstatning. I 2016 avbrøt hun journaliststudier ved University of Rhode Island og begynte å arbeide for ukebladet *[[Vogue]]*.

## Arbeidsliv og aktivisme
I 2012 fikk hun jobb i et privat investeringsselskap. I 2015 ble hun leder i Degree180, et markedsføringbyrå som hadde en egen blogg om livsstil og kultur drevet av Owens, der hun blant annet kritiserte Donald Trump. I 2016 lanserte hun SocialAutopsy.com, som hadde som mål å avsløre internett-bøller. Siden fikk kritikk for å henge ut uskyldige, og som respons begynte enkelte å spre informasjon om Owens privatliv. Owens la skylden for dette på liberale nettroll og bestemte seg for å bli konservativ.

I 2017 ble hun en pro-Trump aktivist, og ved et MAGA-møte annonserte Charlie Kirk at hun var ansatt som kommunikasjonsdirektør i sin organisasjon, Turning Point USA. I 2019 forlot hun organisasjonen og var da en innflytelsesrik person innen det republikanske partiet. I 2020 begynte hun hos The Daily Wire og fikk et eget program der hun blant annet kritiserte Black Lives Matter og stod bak filmen *The Greatest Lie Ever Sold: George Floyd and the Rise of BLM*. Hun provoserte ved å påstå at en liten gruppe jøder i Hollywood og Washington la skumle planer, og i 2024 sluttet hun i jobben. Hun ble i 2024 kåret til årets antisemitt av StopAntisemitism.

## Konspirasjonsteorier om Macron og Kirk
Owen hadde i 2025 over fem millioner følgere på YouTube, og brukte sin kanal til å fremme en konspirasjonsteori om at Brigitte Macron er født som mann. Den franske presidenten så det som nødvendig å saksøke Owens etter at hun ikke fulgte anmodningene om å slutte å spre løgner. Owens intensiverte angrepene etter at søksmålet ble offentliggjort og hevdet blant annet at Frankrike og Israel forsøkte å drepe henne. Da 10 franske statsborgere ble dømt for å feilaktig påstå Brigitte er født mann, i en fransk rett i januar 2026, anklaget Owens pressen for å «bedra offentligheten til å tro at Brigitte beviste at hun er en kvinne».

«Jeg liker konspirasjonsteorier fordi jeg ser på dem som tanke-yoga» har Owens sagt.

Etter at Charlie Kirk ble drept spredte Owens konspirasjonsteorier om hans død, som at Israel og Macron-paret stod bak, og at han ble drept av noen som stod ved scenen og deretter klarte å rømme; med andre ord hevdet hun at gjerningsmannen Tyler Robinson var uskyldig. Owens hevdet at den franske fremmedlegionen og en israelsk agent var involvert i drapet på Kirk. Hun hevdet at fremmedlegionen trente i Minnesota høsten 2025, noe amerikanske militære avviser dette.

Erika Kirk, Charlie Kirks enke, oppsøkte Owens, og de to snakket sammen i 4,5&nbsp;timer ifølge Owens. Kirk har bedt Owens holde seg unna hennes familie og de hun er glad i. Owens mente per desember 2025 fortsatt at Tyler Robinson ikke alene var ansvarlig for drapet på Charlie Kirk, har fortsatt å spre teorier om at Erika Kirk ble overvåket av egyptiske fly og gjort narr av Kirks forhold til Israel. Owens hevdet også at Charlie Kirk ble forrådt av ledelsen i Turning Point USA, som etter drapet ble ledet av Erika Kirk.

Owens konti på sosiale medier vokste etter at Owens begynte å fokusere på drapet av Charlie Kirk.

## Anklager mot Erika Kirk
I februar 2026 laget Owens en miniserie, *Bride of Charlie,* som spekulerer i at Erika Kirk ikke var en sørgende enke, men konspirerte mot sin mann. Owens insinuerer forbindelser til okkulte stipender, Benjamin Netanyahu, og en rumensk kirke anklaget for trafficking. Owens spekulerte også om Erika Kirks kjønnsidentitet. 

Den konservative kommentatoren Ben Shapiro kalte Owens angrep på Kirk for «sataniske» og kalte Owens en «ekte vampyr».  Andre MAGA-kommentatorer som Dan Bongino og Dave Rubin kritiserte også Owens, og Owens tilhengere diskuterte om dette var en koordinert kampanje mot Owens.

## Referanser


## Eksterne lenker
*